CELEX: 32011D0324
Language: bg
Date: 2011-05-30 00:00:00
Title: 2011/324/ЕС: Решение на Съвета от 30 май 2011 година за удължаване на срока на действие на Решение 2010/371/ЕС относно приключването на консултациите с Република Мадагаскар съгласно член 96 от Споразумението за партньорство АКТБ—ЕС

1.6.2011   
            
            
               BG
            
            
               Официален вестник на Европейския съюз
            
            
               L 146/2
            
         РЕШЕНИЕ НА СЪВЕТА
   от 30 май 2011 година
   за удължаване на срока на действие на Решение 2010/371/ЕС относно приключването на консултациите с Република Мадагаскар съгласно член 96 от Споразумението за партньорство АКТБ—ЕС
   (2011/324/ЕС)
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз, и по-специално член 217 от него,
   като взе предвид Споразумението за партньорство между членовете на групата държави от Африка, Карибите и Тихоокеанския басейн, от една страна, и Европейската общност и нейните държави-членки, от друга страна, подписано в Котону на 23 юни 2000 г. (1), последно изменено в Уагадугу на 23 юни 2010 г. (2) („Споразумението за партньорство АКТБ—ЕС“), и по-специално член 96 от него,
   като взе предвид вътрешното споразумение между представителите на правителствата на държавите-членки, заседаващи в рамките на Съвета, относно мерките, които трябва да се предприемат, и процедурите, които трябва да се спазят за изпълнението на Споразумението за партньорство АКТБ—ЕС (3), и по-специално член 3 от него,
   като взе предвид предложението на Европейската комисия,
   като има предвид, че:
   
               (1)
            
            
               Основните елементи, посочени в член 9 от Споразумението за партньорство АКТБ—ЕО, бяха нарушени.
            
         
               (2)
            
            
               Съгласно член 96 от Споразумението за партньорство АКТБ—ЕС на 6 юли 2009 г. започнаха консултации с Мадагаскар в присъствието на представители на групата държави от Африка, Карибите и Тихоокеанския басейн (АКТБ), по време на които представителите на Върховния орган за прехода не успяха да представят задоволителни предложения или ангажименти.
            
         
               (3)
            
            
               С посредничеството на Южноафриканската общност за развитие („ЮАОР“) бяха положени значителни усилия от страна на всички политически партии за намирането на изход от политическата криза, най-вече чрез договарянето на пътна карта относно процеса на консенсусен преход, която бе предложена с посредничеството на ЮАОР и чиято цел е да се проведат свободни и честни избори, които ще дадат възможност за възстановяването на конституционния ред в държавата.
            
         
               (4)
            
            
               Въпреки това към настоящия момент и след 12-месечен период Европейският съюз установи, че въпреки тези усилия пътната карта все още не е подписана от участващите страни, нито пък е утвърдена от ЮАОР, Африканския съюз и международната общност. Понастоящем това прави невъзможно разглеждането на възможността за консенсусен преход към възстановяване на конституционния ред, което е от основно значение за изменението на действащите подходящи мерки.
            
         
               (5)
            
            
               Срокът на прилагане на Решение 2010/371/ЕС на Съвета (4) изтича на 6 юни 2011 г. Предвид описаната по-горе ситуация този срок следва да бъде удължен с шест месеца при условията на редовно преразглеждане през този период,
            
         ПРИЕ НАСТОЯЩОТО РЕШЕНИЕ:
   Член 1
   В член 3 от Решение 2010/371/ЕС второто изречение се заменя със следното:
   „Решението остава в сила до 6 декември 2011 г. при условията на редовно преразглеждане през този период.“
   Член 2
   Настоящото решение влиза в сила в деня на приемането му.
   
      Съставено в Брюксел на 30 май 2011 година.
      
         
            За Съвета
         
         
            Председател
         
         CSÉFALVAY Z.
      
   
   
      (1)  ОВ L 317, 15.12.2000 г., стр. 3.
   
      (2)  ОВ L 287, 4.11.2010 г., стр. 3.
   
      (3)  ОВ L 317, 15.12.2000 г., стр. 376.
   
      (4)  ОВ L 169, 3.7.2010 г., стр. 13.
   
      ПРИЛОЖЕНИЕ
      Брюксел, […] г.
      
         ПРОЕКТ НА ПИСМО ДО ПРЕДСЕДАТЕЛЯ НА ВЪРХОВНИЯ ОРГАН ЗА ПРЕХОДА
      
      Уважаеми господин председател,
      Европейският съюз отдава голямо значение на разпоредбите на член 9 от Споразумението за партньорство АКТБ—ЕО. Основните елементи на Споразумението за партньорство — зачитането на човешките права‚ демократичните институции и върховенството на закона — са в основата на нашите взаимоотношения.
      С писмо от 16 юни 2010 г. Европейският съюз Ви уведоми за своето Решение 2010/371/ЕС от 7 юни 2010 г. да приключи консултациите, започнати съгласно член 96 от Споразумението за партньорство АКТБ—ЕО, и да предприеме „подходящи мерки“ по смисъла на член 96, параграф 2, буква в) от посоченото споразумение.
      Европейският съюз съзнава, че от тази дата всички политически участници са положили усилия за намирането на изход от политическата криза, в която се намира страната Ви. Той отбелязва с голям интерес развитието на преговорите за пътната карта относно процеса на консенсусен и неутрален преход за излизане от кризата в Мадагаскар, която бе представена с посредничеството на Южноафриканската общност за развитие и чиято цел е да се проведат свободни и честни избори, които ще дадат възможност за възстановяването на конституционния ред в държавата. ЕС би желал да изрази отново пълната си подкрепа за полаганите от ЮАОР усилия за посредничество.
      Европейският съюз отчита резултатите от срещата на високо равнище на ЮАОР от 20 май 2011 г. Държавните и правителствени ръководители решиха да организират във възможно най-кратък срок среща на всички заинтересовани страни в Мадагаскар за постигане на споразумение по отношение на пътната карта, което да подготви почвата за провеждането на свободни и честни избори. ЕС призовава всички заинтересовани страни в Мадагаскар да си сътрудничат добросъвестно.
      Европейският съюз е готов да активизира политическия диалог с Мадагаскар и да предостави политическа и финансова подкрепа за основан на консенсуса преход, който произтича от прилагането на пътна карта, подписана от всички участващи страни и одобрена от ЮАОР, Африканския съюз и международната общност. За Европейския съюз е от първостепенно значение да се сложи край на продължителната политическа криза, чиито икономически и социални последици върху населението на Мадагаскар се утежняват непрекъснато.
      Срокът на действие на Решение 2010/371/ЕС изтича на 6 юни 2011 г. и поради това Европейският съюз реши да удължи неговия срок на действие, но решението ще бъде преразгледано след утвърждаване на пътна карта от ЮАОР, Африканския съюз и международната общност.
      С уважение,
      
         
            За Европейския съюз